钦定古今图书集成/明伦汇编/官常典/第578卷 > 梁璟
## 钦定古今图书集成/明伦汇编/官常典/第578卷 > 梁璟

按《明外史》本传：“璟字廷美，崞县人。举天顺末进士，授
兵科给事中。成化时，屡迁都给事中。项忠征荆襄，驱
流民复业，璟劾其纵兵逼迫，较贼更惨，语具《忠传》。延
绥用兵，令山西预征刍粟以供，民相率逃亡，太原一
县，五日而逃者甚众。璟疏陈其困，颇得宽减。畿辅八
府，旧止设巡抚一人，驻蓟州以御边，不能兼顾。璟请”
顺天、永平二府分设一巡抚，以蓟州边务属之。令巡
抚陈濂专抚保定六府，兼督紫荆诸关。朝议从之，遂
为定制。己与给事韩文、王诏等奏请起致仕尚书王
竑、李秉，而斥都御史王越并及宫闱隐事，被挞文华
殿。武靖伯赵辅西征不敢战，称病求还，复谋典营府
事。璟等极论其罪，乃令养疾归。九载秩满，擢陕西左
参政，分守洮、岷。西番入寇，督兵斩其魁。内艰，服阕，还
原任。历左、右布政使。先后在陕十五年，多政绩。孝宗
嗣位，迁右副都御史，巡抚湖广。弘治二年，民饥，请免
征两京漕粮八十九万馀石，从之。《帝登极诏书》已，罢
四方额外贡献，而提督武当山中官复贡黄精、梅笋、
茶芽诸物。武当道士先止四百，至是倍之，所度道童
更倍，咸衣食于官。月给油蜡、香楮、洒扫夫役以千计。
中官陈喜又携道士三十馀人，各领护持敕，所至张
威虐，璟皆力请停免，帝颇从其言。外艰服除，再抚四
川。七年召拜南京吏部右侍郎。久之，就进户部尚书。
致仕归，卒。